Mens der de senere år har været meget omtale af hpv-vaccinen til unge piger, begynder flere og flere unge drenge og deres forældre at få øjnene op for vaccinens mulige kræftforebyggende effekt på hankønnet.

Mænd kan på samme måde som kvinder blive smittet med hpv-virus efter at have haft samleje, oral- eller analsex. Det giver dermed drengene risiko for at udvikle hpv-relaterede kræftformer.

Flere drenge vaccineret For første gang i fire år steg antallet af drenge og mænd, der blev vaccineret mod HPV-virus i 2017. I 2016 fik 1.586 drenge og mænd vaccinationen. Frem til oktober 2017 havde 2.602 fået vaccinationen. Kilde: Statens Serum Institut

Derfor glæder det Kræftens Bekæmpelse, at regeringen nu foreslår en gratis hpv-vaccine til alle drenge fra 12 år.

12-årige piger bliver allerede anbefalet at få vaccinen ifølge Sundhedsstyrelsen, som stadig er i gang med et større udredningsarbejde om vaccinens effekt på drenge.

Læs også : Hpv-vaccinerede drenge kommer ofte fra velstillede familier

- Der er så meget, der tyder på, at drengene også får fordele ved at få vaccinen som noget kræftforebyggende, at den bør gives på nuværende tidspunkt, siger formand for Kræftens Bekæmpelse Helen Bernt Andersen.

80 procent bliver hpv-smittet

Smitte med hpv-virus er den mest overførte sexsygdom herhjemme, da 80 procent af alle seksuelt aktive mænd og kvinder på et tidspunkt bliver smittet med en hpv-virus.

Der findes over 100 forskellige typer hpv-vira. Langtfra alle kan føre til kræft, og de fleste smittede bekæmper selv infektionen uden at have haft symptomer.

Vaccinen dækker ikke mod alle hpv-typer, men har vist sig at have en effekt mod livmoderhalskræft og analkræft.

For eksempel er omkring 70 procent tilfælde af livmoderhalskræft forårsaget af hpv type 16 og 18, som er med i vaccinen og en del af det danske børnevaccinationsprogram.

Hpv-virus kan give kvinder kræft i livmoderhalsen, skeden og anus, mens hpv-virus kan give mænd kræft i blandt andet halsen, munden, svælget, anus og penis.